DOD ดีด 7% ลงทุน “ออสเวลไลฟ์” รับรู้รายได้ปีนี้ 160 ล้าน หนุนเทิร์นอะราวด์
DOD เด้งเกือบ 7% ราคาแตะ 4.26 บ. ลงทุน “ออสเวลไลฟ์” นำเข้าและขายผลิตภัณฑ์วิตามิน-อาหารเสริม แบรนด์ “AuswellLife” คาดรับรู้รายได้ปีนี้ 160 ล้านบาท หนุนผลงานเทิร์นอะราวด์
DOD ดีด 7% ลงทุน “ออสเวลไลฟ์” นำเข้า-ขายผลิตภัณฑ์วิตามิน-อาหารเสริม คาดรับรู้รายได้ปีนี้ 160 ล้าน หนุนเทิร์นอะราวด์
28 เม.ย. 2566

ผู้สื่อข่าวรายงานว่า วันนี้ (28 เม.ย.66) ราคาหุ้นบริษัท ดีโอดี ไบโอเทค จำกัด (มหาชน) หรือ DOD ล่าสุด ณ เวลา 11:56 อยู่ที่ระดับ 4.26 บาท บวก 0.26 บาท หรือ 6.50% สูงสุดที่ระดับ 4.26 บาท ต่ำสุดที่ระดับ 4 บาท ด้วยมูลค่าซื้อขาย 24.24 ล้านบาท

โดยนายต่อลาภ ไชยเชาวน์ รักษาการประธานเจ้าหน้าที่บริหาร DOD เปิดเผยว่า ภายหลังจากที่ประชุมผู้ถือหุ้นประจำปี 2566 มีมติอนุมัติจัดสรรหุ้นเพิ่มทุนให้แก่บุคคลในวงจำกัด (PP) จำนวน 24.39 ล้านหุ้น ที่ระดับราคา 4.10 บาทต่อหุ้น ล่าสุด การเสนอขายหุ้นสามัญเพิ่มทุนของบริษัทฯ ในส่วนที่เสนอขายหุ้นแบบเฉพาะเจาะจงแก่บุคคลในวงจำกัด (PP) ประสบความสำเร็จตามแผน ส่งผลให้บริษัทฯได้รับเงินเข้ามาประมาณ 100 ล้านบาท
สำหรับเม็ดเงินที่ได้จากการขายหุ้น PP ในครั้งนี้ บริษัทฯจะนำไปขยายกิจการตามกลยุทธ์ของบริษัทฯที่จะมุ่งพัฒนาตลาดแบรนด์ของตนเอง (Own Brands) เพื่อกระจายความเสี่ยงจากการผลิตให้แก่แบรนด์ของลูกค้าเท่านั้น โดยเม็ดเงินดังกล่าวจะลงทุนในบริษัท ออสเวลไลฟ์ จำกัด (“AWL”) ที่ประกอบธุรกิจนำเข้าและจำหน่ายผลิตภัณฑ์วิตามินและอาหารเสริมที่ผลิตในประเทศออสเตรเลีย ภายใต้แบรนด์ “AuswellLife” ซึ่งเป็นแบรนด์สุขภาพและความงามที่เหมาะสำหรับลูกค้าทุกเพศทุกวัย โดยปัจจุบัน AWL เป็นเพียงเจ้าเดียว ในตลาดที่ขายผลิตภัณฑ์ภายใต้แบรนด์ดังกล่าวในประเทศไทย และมีช่องทางขายผ่านทั้งตัวแทนจัดจำหน่ายและขายผ่านช่องทางออนไลน์
ทั้งนี้จากแผนการลงทุนดังกล่าวบริษัทฯจะเริ่มทยอยรับรู้รายได้เข้ามาตั้งไตรมาส1/2566 ทันที ส่งผลให้ในปีนี้ บริษัทฯจะมีรายได้จาก AWL เข้ามากว่า 160 ล้านบาท ซึ่งบริษัทฯมีความเชื่อมั่นว่า AWL จะเป็นส่วนสำคัญในปีนี้ให้บริษัทฯกลับมาเทิร์นอะราวด์
สำหรับบริษัท ดีโอดี อินฟินิท จำกัด (บริษัทย่อย) ถือหุ้น AWL ในสัดส่วนร้อยละ 89.29 ของหุ้นทั้งหมด คิดเป็นมูลค่าการลงทุนทั้งสิ้น 90 ล้านบาท บริษัทฯคาดว่าการลงทุนใน AWL จะให้ผลตอบแทนจากการลงทุน (IRR) ไม่น้อยกว่า 30% ต่อปี และมีระยะเวลาการคืนทุน (Payback Period)ไม่เกิน 5 ปี